Source: http://merit.slv.cz/KSBA/4Sa/87/2017
Timestamp: 2018-10-17 03:47:49+00:00
Document Index: 696809

Matched Legal Cases: ['súd ', 'súd ', 'súd ', 'súd ', '§ 219', '§ 6', '§ 492', '§ 31', '§ 219', '§ 179', 'súd ', '§ 2', '§ 215', '§ 18', 'súd ', 'súd ', '§ 6', 'súd ', '§ 219', '§ 492', '§ 215', '§ 2', 'súd ', '§ 215', 'súd ', '§ 18', 'súd ', '§ 215', 'súd ', '§ 18', 'súd ', '§ 170', '§ 439']

KSBA/4Sa/87/2017
Súd: Krajský súd Bratislava Spisová značka: 4Sa/87/2017 Identifikačné číslo súdneho spisu: 1017201772 Dátum vydania rozhodnutia: 24. 10. 2017 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2017:1017201772.1
Uznesenie Krajský súd v Bratislave v právnej veci žalobkyne.: O. Z., bytom T. XX, D., proti žalovanej: Sociálna poisťovňa - ústredie so sídlom ulica 29. augusta 8-10, Bratislava v konaní o opravnom prostriedku žalobkyne zo dňa 17.9.2015 voči neprávoplatnému rozhodnutiu žalovanej č.: XXX XXX XXXX 0 zo dňa 13.8.2015 takto
Krajský súd v Bratislave konanie z a s t a v u j e . Krajský súd v Bratislave vec p o s t u p u j e generálnemu riaditeľovi Sociálnej poisťovne. Žiaden z účastníkov konania nemá právo náhradu trov konania.
1. Dňa 19.10.2017 bolo Krajskému súdu v Bratislave (ďalej len „súd“) žalovanou s poukazom na § 219 zák. č. 461/2003 Z.z. o sociálnom poistení (ďalej len „zákon o sociálnom poistení“) doručené na ďalšie konanie odvolanie žalobkyne datované 17.9.2015 voči prvostupňovému neprávoplatnému rozhodnutiu žalovanej č.: XXX XXX XXXX X zo dňa 13.8.2015 vo veci zamietnutia žiadosti o invalidný dôchodok. Odvolanie bolo žalovanej doručené 21.9.2015. Žalovaná ho doručila súdu s posudkovým spisom listom z 19.10.2017. Na správnom súde je vec evidovaná pod sp. zn. 4Sa/87/2017. 2. Ako to je zrejmé z vyššie uvedeného, odvolanie žalobkyne voči napadnutému neprávoplatnému rozhodnutiu žalovanej bolo správnemu súdu žalovanou doručené 19.10.2017, teda za účinnosti zák. č. 162/2015 Z.z. Správny súdny poriadok (ďalej len „SSP“) a zák. č. 125/2016 Z.z. o niektorých opatreniach súvisiacich s prijatím Civilného sporového poriadku, Civilného mimosporového poriadku a Správneho súdneho poriadku a o zmene a doplnení niektorých zákonov. Podľa § 6 ods. 1 SSP: Správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. Podľa § 492 ods. 1 SSP: Konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Podľa § 31 ods. 1 SSP konanie sa začína doručením návrhu súdu. 3. § 219 ods. 1 zákona o sociálnom poistení, podľa ktorého proti rozhodnutiu ústredia podľa § 179 ods. 1 písm. a) prvého bodu až tretieho bodu možno podať opravný prostriedok, o ktorom rozhoduje súd podľa osobitného predpisu bol s účinnosťou od 1.7.2016 zrušený Článkom LXXXIII zák. č.125/2016 Z.z. (zmena zákona o sociálnom poistení). Podľa § 2 ods. 2 zák. č. 125/2016 Z.z. o niektorých opatreniach súvisiacich s prijatím Civilného sporového poriadku, Civilného mimosporového poriadku a Správneho súdneho poriadku a o zmene a doplnení niektorých zákonov: Ak tento zákon alebo osobitný predpis neustanovuje inak, v neskončených konaniach začatých pred 1. júlom 2016, v ktorých o právach, právom chránených záujmoch a povinnostiach rozhoduje orgán verejnej správy, sa od 1. júla 2016 postupuje podľa právnych predpisov účinných po 1. júli 2016. Podľa § 215 ods. 4 zákona o sociálnom poistení: O odvolaní proti rozhodnutiu ústredia rozhoduje generálny riaditeľ. Podľa § 18 ods. 1SSP: Ak správny súd zistí, že vec nepatrí do právomoci súdov, konanie zastaví; ak možno zistiť iný orgán, do ktorého právomoci vec patrí, správny súd mu vec po zastavení konania uznesením postúpi. 4. S poukazom na citovaný § 6 SSP správne súdy v správnom súdnictve preskúmavajú na základe žalôb zákonnosť právoplatných rozhodnutí tam uvedených správnych orgánov, pričom správny súd od 1.7.2016 už nemôže rozhodovať podľa Tretej hlavy Piatej časti zák. č 99/1963 Zb. Občianskeho súdneho poriadku (ďalej len „O.s.p.“) a preskúmavať neprávoplatné rozhodnutia správnych orgánov vo veciach, ktoré boli (na súde) začaté po 30.6.2016. 5. Ako to vyplýva z vyššie uvedeného, voči neprávoplatnému rozhodnutiu žalovanej č.: XXX XXX XXXX 0 zo dňa 13.8.2015 podala žalobkyňa odvolanie zo dňa 17.9.2015 doručené žalovanej 21.9.2015, teda za účinnosti zák. č. 461/2003 Z.z. o sociálnom poistení, včítane v tom čase účinného § 219 tohto zákona, resp. za účinnosti O.s.p. Dňom 1.7.2016 však účinnosťou SSP a zák. č. 125/2016 Z.z. (včítane jeho Článku LXXXIII) došlo k zmene režimu preskúmavania neprávoplatných rozhodnutí žalovanej tak, že počnúc 1.7.2016 správne súdy nepreskúmavajú neprávoplatné rozhodnutia žalovanej (okrem prípadov, uvedených v § 492 ods. 1 SSP). Pritom rozhodovacia právomoc generálneho riaditeľa s poukazom na § 215 ods. 4 zákona o sociálnom poistení ostala zachovaná. 6. S poukazom na uvedené, tiež s poukazom na § 2 ods. 2 zák. č. 125/2016 Z.z. je zjavné, že pokiaľ bolo správnemu súdu po 1.7.2016 doručené odvolanie (opravný prostriedok) žalobkyne podané voči neprávoplatnému rozhodnutiu žalovanej vydanému pred 1.7.2016, tak správny súd nemá právomoc rozhodovať v takejto veci - takáto právomoc prináleží generálnemu riaditeľovi Sociálnej poisťovne (§ 215 ods. 4 zákona o sociálnom poistení). 7. Pretože správny súd zistil, že predmetná vec nepatrí do jeho právomoci s poukazom na § 18 ods. 1 SSP konanie o nej zastavil. 8. Pretože správny súd zistil, že rozhodnutie o podanom opravnom prostriedku žalobkyne voči neprávoplatnému rozhodnutiu žalovanej patrí do právomoci generálneho riaditeľa Sociálnej poisťovne (§ 215 ods. 4 zákona o sociálnom poistení), správny súd mu vec postúpil (§ 18 ods. 1 SSP). 9. O trovách konania súd rozhodol s poukazom na § 170 písm. b) SSP.
Proti tomuto uzneseniu kasačná sťažnosť nie je prípustná (§ 439 od. 2 písm. d) SSP).